b'\n_START_ARTICLE_\nMagic Johnson\n_START_SECTION_\nZgodnja leta\n_START_PARAGRAPH_\nEarvin Johnson mlaj\xc5\xa1i se je rodil o\xc4\x8detu Earvinu starej\xc5\xa1emu, delavcu General Motorsa, in materi Christine, \xc5\xa1olski \xc4\x8distilki. Odra\xc5\xa1\xc4\x8dal je v Lansingu, Michigan, in kot otrok vzljubil ko\xc5\xa1arko, malikoval ko\xc5\xa1arkarske zvezdnike, kot sta bila Earl Monroe in Marques Haynes, ter cele dneve prebil na ko\xc5\xa1arkarskem igri\xc5\xa1\xc4\x8du._NEWLINE_Vzdevek Magic je dobil, kot je v starosti petnajstih let za Gimnazijo Everett dosegel trojni dvoj\xc4\x8dek, 36 to\xc4\x8dk, 18 skokov in 16 podaj. Po tekmi mu je Fred Stabley starej\xc5\xa1i, \xc5\xa1portni novinar za Lansing State Journal, nadel ta vzdevek, kljub prepri\xc4\x8danju Johnsonove matere, da je bogokleten. V svoji zadnji srednje\xc5\xa1olski sezoni je Johnson Lansing Everette popeljal do razmerja zmag in porazov 27:1 s povpre\xc4\x8djem 28,2 to\xc4\x8dke in 16.8 skoka na tekmo ter tudi do zmage po podalj\xc5\xa1ku v finalni tekmi prvenstva.\n_START_SECTION_\nUniverza Michigan State\n_START_PARAGRAPH_\n\xc4\x8ceprav so se zanj zanimale ugledne univerze, kot sta Indiana in UCLA, se je Johnson odlo\xc4\x8dil za igranje bli\xc5\xbeje doma. Odlo\xc4\x8dal se je med univerzama Michigan in Michigan State. Odlo\xc4\x8dil se je za slednjo, kjer mu je trener Jud Heathcote zagotovil igranje na mestu organizatorja. Sem ga je ob tem pritegnila tudi obetavna postava univerze._NEWLINE_Johnson sprva ni \xc5\xbeelel postati profesionalni ko\xc5\xa1arkar, zato se je osredoto\xc4\x8dil na \xc5\xa1tudij komuniciranja z \xc5\xbeeljo postati televizijski komentator. V mo\xc5\xa1tvu s kasneje izbranimi na naboru lige NBA Gregom Kelserjem, Jayem Vincentom in Mikom Brkovichem, je Johnson v debitantski sezoni dosegel povpre\xc4\x8dje 17,0 to\xc4\x8dke, 7,9 skoka in 7,4 podaje na tekmo ter pomagal klubu Michigan State Spartans do razmerja zmag in porazov 25:5, konferen\xc4\x8dnega naslova in sodelovanja na zaklju\xc4\x8dnem turnirju univerzitetne lige. Uvrstili so se med osem najbolj\xc5\xa1ih, nato pa tesno izgubili proti kasnej\xc5\xa1im prvakom iz Kentuckyja._NEWLINE_V sezoni 1978/79 se je Michigan ponovno uvrstil na zaklju\xc4\x8dni turnir, kjer so napredovali v finale proti klubu Indiane z Larryjem Birdom. V najbolj gledani univerzitetni ko\xc5\xa1arkarski tekmi vseh \xc4\x8dasov je mo\xc5\xa1tvo Michigana premagalo mo\xc5\xa1tvo Indiane s 75:64, Johnson pa je bil izbran za najbolj izstopajo\xc4\x8dega ko\xc5\xa1arkarja zaklju\xc4\x8dnega turnirja. Po dveh sezonah v univerzitetni ligi, ko je povpre\xc4\x8dno dosegel 17,1 to\xc4\x8dke, 7,6 skoka in 7,9 podaje na tekmo, je bil izbran na naboru lige NBA za leto 1979.\n_START_SECTION_\nDebitantska NBA sezona (1979\xe2\x80\x9380)\n_START_PARAGRAPH_\nJohnson je bil prvi izbor na naboru leta 1979, izbrali so ga Los Angeles Lakersi. Po naboru se je Johnson najbolj veselil igranja ob Kareemu Abdulu-Jabbarju, centru, ki je kasneje postal najbolj\xc5\xa1i strelec v zgodovini lige NBA. Kljub dominanci pod ko\xc5\xa1ema pa Abdul-Jabbarju Lakersov ni uspelo popeljati do naslova prvaka lige NBA, pri \xc4\x8demer naj bi mu Johnson pomagal. Dosegel je povpre\xc4\x8dje 18,0 to\xc4\x8dke, 7,7 skoka in 7,3 podaje na tekmo v sezoni ter bil izbran v postavo najbolj\xc5\xa1ih novincev in za\xc4\x8detno postavo Tekme vseh zvezd._NEWLINE_Lakersi so v rednem delu sezone dosegli razmerje zmag in porazov 60:22 v rednem delu sezone ter se v kon\xc4\x8dnici lige prebili do finala, kjer so se pomerili z ekipo Philadelphia 76ers, ki jih je na parketu vodil Julius Erving. Lakersi so v seriji povedli s 3:2 v zmagah, toda Abdul-Jabbar, ki je v finalni seriji dosegal povpre\xc4\x8dno 33 to\xc4\x8dk na tekmo, si je v peti tekmi zvil gle\xc5\xbeenj in ni mogel igrati na naslednji tekmi. Trener Paul Westhead se je odlo\xc4\x8dil, da bo na \xc5\xa1esti tekmi Johnson za\xc4\x8del na polo\xc5\xbeaju centra. Na tekmi je dosegel 42 to\xc4\x8dk, 15 skokov, sedem podaj in tri ukradene \xc5\xbeoge, ter popeljal svoj klub do zmage s 123:107 na tekmi, na kateri je igral na polo\xc5\xbeajih centra, krila in organizatorja. S tem si je Johnson kot edini debitant v zgodovini lige NBA prislu\xc5\xbeil nagrado za najkoristnej\xc5\xa1ega ko\xc5\xa1arkarja finalne serije, njegova igra na zadnji tekmi finala pa velja za eno najbolj\xc5\xa1ih v zgodovini lige. S tem je postal tudi eden \xc5\xa1tirih ko\xc5\xa1arkarjev z osvojenimi naslovi v univerzitetni ligi in ligi NBA v zaporednih sezonah.\n_START_SECTION_\nVzponi in padci (1980\xe2\x80\x9383)\n_START_PARAGRAPH_\nZgodaj v sezoni 1980/81 je Johnson utrpel po\xc5\xa1kodbo levega kolena, zaradi katere je moral izpustiti 45 tekem, za rehabilitacijo pa je dejal, da je bila nekaj najhuj\xc5\xa1ega, kar je do\xc5\xbeivel. V mo\xc5\xa1tvo se je vrnil pred za\xc4\x8detkom kon\xc4\x8dnice, toda pomo\xc4\x8dnik trenerja in kasnej\xc5\xa1i glavni trener Lakersov Pat Riley je kasneje razkril, da je Johnsonov mo\xc4\x8dno pri\xc4\x8dakovan povratek v mo\xc5\xa1tvo prinesel razkol. V prvem krogu kon\xc4\x8dnice so se pomerili s Houston Rocketsi, ki so zmagali z 2:1 v seriji po zgre\xc5\xa1enem metu Johnsona v zadnjih sekundah odlo\xc4\x8dilne tretje tekme._NEWLINE_Med tekmovalnim premorom je Johnson podpisal 25-letno pogodbo z Lakersi v vrednosti 25 milijonov dolarjev, kar je bila tedaj najvi\xc5\xa1ja pogodba v zgodovini \xc5\xa1porta. V za\xc4\x8detku sezone se je Johnson sprl s trenerjem Westheadom, za katerega je dejal, da je kriv za po\xc4\x8dasno in predvidljivo igro kluba. Po zahtevi Johnsona, da ga prodajo v drug klub, je lastnik Lakersov Jerry Buss odpustil Westheada in ga nadomestil z Rileyem. \xc4\x8ceprav je zanikal odgovornost za zamenjavo Westheada, je bil Johnson dele\xc5\xbeen \xc5\xbevi\xc5\xbegov gledalcev, celo s strani Lakersovih navija\xc4\x8dev. Kljub temu je dosegel povpre\xc4\x8dno 18,6 to\xc4\x8dke, 9,6 skoka, 9,5 podaje in rekord lige 2,7 podaje na tekmo ter bil izbran v drugo postavo lige. Postal je tudi tretji ko\xc5\xa1arkar, ob Wiltu Chamberlainu in Oscarju Robertsonu, ki je v eni sezoni dosegel po 700 to\xc4\x8dk, skokov in podaj. Lakersi so se uvrstili v kon\xc4\x8dnico sezone 1981/82 in se \xc5\xa1e drugi\xc4\x8d v treh letih v finalu lige pomerili s Philadelphio. S trojnim dvoj\xc4\x8dkom Johnsona na odlo\xc4\x8dilni \xc5\xa1esti tekmi so Lakersi zmagali s 4:2, Johnson pa je drugi\xc4\x8d osvojil nagrado za najkoristnej\xc5\xa1ega ko\xc5\xa1arkarja finalne serije, v kateri je dosegel povpre\xc4\x8dno 16,2 to\xc4\x8dke z odstotkom zadetih metov 53,5, 10,8 skoka, 8,0 podaje in 2,5 ukradene \xc5\xbeoge na tekmo. Kasneje je povedal, da so v njegovi tretji sezoni Lakersi postali veliko mo\xc5\xa1tvo, zasluge za to pa je pripisal trenerju Rileyju._NEWLINE_V sezoni 1982/83 je Johnson dosegel povpre\xc4\x8dno 16,8 to\xc4\x8dke, 10,5 podaje in 8,5 skoka na tekmo ter bil prvi\xc4\x8d izbran v najbolj\xc5\xa1o postavo lige. Lakersi so se ponovno uvrstili v finale, kjer so se \xc5\xa1e tretji\xc4\x8d pomerili s Sixersi, zdaj z Ervingom in tudi Mosesom Malonom. Finalno serijo so morali pri Lakersih zaradi po\xc5\xa1kodbe izpustiti Norm Nixon, James Worthy in Bob McAdoo, Sixers so v finalni seriji zmagali s 4:0, Malone pa je bil izbran za najkoristnej\xc5\xa1ega ko\xc5\xa1arkarja finalne serije. Johnson je v finalni seriji dosegel 19,0 to\xc4\x8dke z odstotkom zadetih metov 40,3, 12,5 podaje in 7,8 skoka na tekmo.\n_START_SECTION_\nRivalstvo s Celticsi (1983\xe2\x80\x9387)\n_START_PARAGRAPH_\nV svoji peti sezoni 1983/84 je Johnson dosegel povpre\xc4\x8dno dvojni dvoj\xc4\x8dek 17,6 to\xc4\x8dke in 13,1 podaje na tekmo, kot tudi 7,3 skoka. Lakersi so se tretjo sezono zapored uvrstili v finale, kjer so se prvi\xc4\x8d v kon\xc4\x8dnici sre\xc4\x8dali s Celticsi z Birdom. V prvi tekmi serije so Lakersi zmagali in v drugi vodili za dve to\xc4\x8dki osemnajst sekund pred koncem, toda po polaganju Geralda Hendersona Johnson ni uspel metati pred iztekom rednega dela tekme, Lakersi pa so izgubili s 121:124 po podalj\xc5\xa1ku. V tretji tekmi je Johnson na poraz reagiral z 21-imi podajami za zmago 137:104, toda v naslednji tekmi je ponovno naredil nekaj odlo\xc4\x8dilnih napak v kon\xc4\x8dnici tekme. V zadnji minuti mu je namre\xc4\x8d Robert Parish ukradel \xc5\xbeogo, nato pa je \xc5\xa1e zgre\xc5\xa1il dva prosta meta za zmago. Celticsi so nato to tekmo dobili in izena\xc4\x8dili na 2:2 v seriji, po \xc5\xa1estih tekmah pa je bilo 3:3. Na odlo\xc4\x8dilni sedmi tekmi v Bostonu so Lakersi zaostajali za tri to\xc4\x8dke v zadnji minuti, ko je doma\xc4\x8di ko\xc5\xa1arkar Dennis Johnson Johnsonu ukradel \xc5\xbeogo, s \xc4\x8demer je bila tekma in tudi serija odlo\xc4\x8dena. Prijatelja Isiah Thomas in Mark Aguirre sta ga preko no\xc4\x8di tola\xc5\xbeila, med tem ko so pred hotelom, kot tudi drugje v Bostonu navija\xc4\x8di proslavljali naslov prvaka lige NBA. V finalni seriji je imel Johnson povpre\xc4\x8dje 18,0 to\xc4\x8dke z odstotkom zadetih metov 56,0, 13,6 podaje in 7,7 skoka na tekmo. Kasneje je finalno serijo te sezone opisal kot edino, ki bi jo morali dobiti, a je niso._NEWLINE_V rednem delu sezone 1984/85 je Johnson dosegel povpre\xc4\x8dje 18,3 to\xc4\x8dke, 12,6 podaje in 6,2 skoka na tekmo ter popeljal Lakerse v finale, kjer so se ponovno pomerili s Celticsi. Finalna serija se je za Lakerse za\xc4\x8dela porazno, saj so v prvi tekmi prejeli rekordnih 148 to\xc4\x8dk in izgubili z razliko 34-ih to\xc4\x8dk. Toda Abdul-Jabbar, ki je bil zdaj star osemintrideset let, je dosegel 30 to\xc4\x8dk in 17 skokov na drugi tekmi ter 36 to\xc4\x8dk na peti, s \xc4\x8dimer je svojemu klubu pomagal do vodstva s 3:2 v zmagah. Lakersi so finalno serijo odlo\xc4\x8dili z zmago v \xc5\xa1esti tekmi. Tako Abdul-Jabbar kot Johnson, ki je dosegel povpre\xc4\x8dno 18,3 to\xc4\x8dke, 14,0 podaje in 6,8 skoka na tekmo v finalni seriji, sta ozna\xc4\x8dila to finalno serijo za vrhunec svojih karier._NEWLINE__NEWLINE_Johnsonu je v sezoni 1985/96 ponovno uspelo povpre\xc4\x8dno dose\xc4\x8di dvojni dvoj\xc4\x8dek s 18,8 to\xc4\x8dke in 12,6 podaje na tekmo ter 5,9 skoka. Lakersi so se uvrstili v konferen\xc4\x8dni finale, kjer so jih izlo\xc4\x8dili Houston Rocketsi, ki so se v finalno serijo uvrstili v petih tekmah. V slede\xc4\x8di sezoni 1986/87 je Johnson dosegel rekord kariere s povpre\xc4\x8djem 23,9 to\xc4\x8dke, ob tem pa \xc5\xa1e 12,2 podaje in 6,3 skoka na tekmo, in si s tem prislu\xc5\xbeil prvo nagrado za najkoristnej\xc5\xa1ega ko\xc5\xa1arkarja rednega dela sezone. Lakersi so se \xc5\xa1e tretji\xc4\x8d v finalni seriji pomerili s Celticsi, v \xc4\x8detrti tekmi je Johnson s ko\xc5\xa1em v zadnji sezoni preko Parisha in Kevina McHala zadel za zmago 107:106. Zmagovalni ko\xc5\xa1, ki ga je Johnson poimenoval\xc2\xa0\xc2\xbbjunior, junior, junior sky-hook\xc2\xab je Los Angelesu pripomogel k zmagi v \xc5\xa1estih tekmah. Johnson je tretji\xc4\x8d osvojil nagrado na najkoristnej\xc5\xa1ega ko\xc5\xa1arkarja finalne serije, v kateri je dosegel povpre\xc4\x8dje 26,2 to\xc4\x8dke z odstotkom zadetih metov 54,1, 13,0 podaje, 8,0 skoka in 2,33 ukradene \xc5\xbeoge na tekmo.\n_START_SECTION_\nUbranitev in padec (1987\xe2\x80\x9391)\n_START_PARAGRAPH_\nPred za\xc4\x8detkom sezone 1987/88 je trener Pat Riley javno obljubil ubranitev naslova lige NBA, \xc4\x8deprav to \xc5\xa1e nobenem klubu ni uspelo od Celticsov leta 1969. Johnson je imel ponovno uspe\xc5\xa1no sezono s povpre\xc4\x8djem 19,6 to\xc4\x8dke, 11,9 podaje in 6,2 skoka na tekmo. V kon\xc4\x8dnici so Lakersi pre\xc5\xbeiveli dve seriji s sedmimi tekmami proti Utah Jazzom in Dallas Mavericksom za uvrstitev v finalno serijo proti Detroit Pistonsom z Isiahom Thomasom, znanimi kot\xc2\xa0\xc2\xbbBad Boys\xc2\xab\xc2\xa0zaradi izrazito telesnega na\xc4\x8dina igre. Johnson in Thomas sta se pred za\xc4\x8detkom prve tekme finala pozdravila s poljubom na lice, kar sta ozna\xc4\x8dila kot prikaz bratske ljubezni. Po izena\xc4\x8denju na 3:3 po \xc5\xa1estih tekmah je Lakersovo krilo in najkoristnej\xc5\xa1i ko\xc5\xa1arkar finalne serije James Worthy dosegel svoj prvi trojni dvoj\xc4\x8dek v karieri s 36-imi to\xc4\x8dkami, 16-imi skoki in 10-imi podajami, ter svoj klub popeljal do zmage s 108:105. Tudi Johnson je imel uspe\xc5\xa1no statistiko v finalni seriji s povpre\xc4\x8djem 21,1 to\xc4\x8dke z odstotkom zadetih metov 55,0, 13,0 podaje in 5,7 skoka na tekmo._NEWLINE_V sezoni 1988/89 je Johnson redni del kon\xc4\x8dal s povpre\xc4\x8djem 22,5 to\xc4\x8dke, 12,8 podaje in 7,9 skoka na tekmo, s \xc4\x8dimer si je drugi\xc4\x8d prislu\xc5\xbeil nagrado za najkoristnej\xc5\xa1ega ko\xc5\xa1arkarja rednega dela sezone, Lakersi pa so uvrstili v finalno serijo, kjer so se spet pomerili s Pistonsi. Toda po po\xc5\xa1kodbi Johnsona na drugi tekmi finalne serije, so Lakersi izgubili serijo brez dobljene tekme z 0:4._NEWLINE_Prvi\xc4\x8d brez Abdula-Jabbara kot soigralca, je Johnson v sezoni 1989/90 \xc5\xa1e tretji\xc4\x8d osvojil nagrado za najkoristnej\xc5\xa1ega ko\xc5\xa1arkarja rednega dela sezone, v kateri je povpre\xc4\x8dno dosegel 22,3 to\xc4\x8dke, 11,5 podaje in 6,6 skoka na tekmo. Toda v konferen\xc4\x8dnem polfinalu so Lakersi izpadli proti Phoenix Sunsom, kar je bil za klub najzgodnej\xc5\xa1i izpad iz kon\xc4\x8dnice v devetih letih. Johnson je tudi v sezoni 1990/91 zadr\xc5\xbeal podobno povpre\xc4\x8dje s 19,4 to\xc4\x8dke, 12,4 podaje in 7,0 skoka na tekmo, Lakersi pa so se uspeli uvrstiti v finale. Tam so se sre\xc4\x8dali s Chicago Bullsi in Michaelom Jordanom. \xc4\x8ceprav so mediji dvoboj predstavljali kot osebni boj med Johnsonom in Jordanom, je Scottie Pippen uspe\xc5\xa1no pokrival Johnsona. Slednji je dvakrat v seriji dosegel trojni dvoj\xc4\x8dek, vseeno pa je Jordan osvojil nagrado za najkoristnej\xc5\xa1ega ko\xc5\xa1arkarja finalne serije in svoj klub tudi popeljal do zmage s 4:1. V svoji zadnji finalni seriji v karieri je Johnson dosegel povpre\xc4\x8dno 18,6 to\xc4\x8dke z odstotkom zadetih metov 43,1, 12,4 podaje in 8,0 skoka na tekmo.\n_START_SECTION_\nPo olimpijadi in kasnej\xc5\xa1e \xc5\xbeivljenje\n_START_PARAGRAPH_\nPred sezono 1992/93 je Johnson razkril svoj na\xc4\x8drt vrnitve v ligo NBA. Po treningu in igranju na ve\xc4\x8d pripravljanjih tekmah pa se je odlo\xc4\x8dil za preklic vrnitve zaradi polemike okrog njegove vrnitve s strani ve\xc4\x8d tedaj aktivnih ko\xc5\xa1arkarjev. Po upokojitvi je napisal knjigo o varnih spolnih odnosih, sodeloval pri ve\xc4\x8d poslovnih projektih, delal kot strokovni sokomentator za NBC ter sodeloval na turneji po Aziji in Avstraliji z mo\xc5\xa1tvom, sestavljenim iz nekdanjih univerzitetnih in NBA ko\xc5\xa1arkarjev._NEWLINE_V ligo NBA se je vrnil kot trener ob koncu sezone 1993/94, ko je pri Lakersih zamenjal Randyja Pfunda. Po petih porazih na \xc5\xa1estih tekmah je napovedal odstop po koncu sezone in junija 1994 nakup 5\xc2\xa0% dele\xc5\xbea v klubu. V sezoni 1995/96 se je Johnson v starosti \xc5\xa1estintridesetih let ponovno posku\xc5\xa1al vrniti v ligo NBA kot ko\xc5\xa1arkar. Na polo\xc5\xbeaju krila je dosegal povpre\xc4\x8dno 14,6 to\xc4\x8dke, 6,9 podaje in 5,7 skoka na tekmo v zadnjih 32-ih tekmah sezone. Po porazu v prvem krogu kon\xc4\x8dnice proti Houston Rocketsom se je Johnson dokon\xc4\x8dno upokojil z besedami:\xc2\xa0\xc2\xbbPoslavljam se pod mojimi pogoji, kar ob preklicani vrnitvi leta 1992 ni veljalo.\xc2\xab\n_START_SECTION_\nZasebno \xc5\xbeivljenje\n_START_PARAGRAPH_\nJohnson je postal prvi\xc4\x8d o\xc4\x8de leta 1981, ko se je sin Andre Johnson rodil Melissi Mitchell. \xc4\x8ceprav ga je vzgajala mati, je vsako poletje obiskoval Johnsona, od oktobra 2005 pa dela v podjetju Magic Johnson Enterprises kot direktor tr\xc5\xbeenja. Leta 1991 se je Johnson poro\xc4\x8dil z Earlitho\xc2\xa0\xc2\xbbCookie\xc2\xab\xc2\xa0Kelly na majhni poroki v Lansingu, ki so se jo udele\xc5\xbeili tudi Thomas, Aguirre in Herb Williams. Johnson in Cookie imata enega sina Earvina III, leta 1995 pa sta posvojila h\xc4\x8di Eliso.\n_START_SECTION_\nMediji in poslovni svet\n_START_PARAGRAPH_\nLeta 1998 je Johnson vodil pozno ve\xc4\x8derno pogovorno oddajo The Magic Hour na televizijski mre\xc5\xbei Fox, toda po dveh mesecih je bila zaradi nizke gledanosti ukinjena. Vodi podjetje Magic Johnson Enterprises v vrednosti 700 milijonov dolarjev, njegove h\xc4\x8derinske dru\xc5\xbebe so promocijsko podjetje Magic Johnson Productions, veriga kinematografov Magic Johnson Theaters in filmski studio Magic Johnson Entertainment. Johnson je delal tudi kot motivacijski govornik in sedem let kot komentator tekem lige NBA na televiziji Turner Network, od leta 2008 pa skrbi za analizo v oddaji mre\xc5\xbee ESPN NBA Countdown. Leta 1994 je Johnson postal manj\xc5\xa1inski lastnik Lakersov, za lastni\xc5\xa1ki dele\xc5\xbe naj bi pla\xc4\x8dal ve\xc4\x8d kot 10 milijonov dolarjev. Kraj\xc5\xa1i \xc4\x8das je bil tudi podpredsednik kluba. Oktobra 2010 je prodal svoj dele\xc5\xbe v Lakersih. Leta 2006 je v partnerstvu s Sodexo USA ustanovil podru\xc5\xbeni\xc4\x8dno podjetje Sodexo-Magic.\n_START_SECTION_\nPolitika\n_START_PARAGRAPH_\nJohnson je podpornik Demokratske stranke. Leta 2006 je javno podprl kandidaturo Phila Angelidesa za guvernerja Kalifornije, leta 2007 Hillary Clinton za predsednico ZDA, leta 2010 pa \xc5\xa1e Barbaro Boxer na senatorskih volitvah v Kaliforniji.\n_START_SECTION_\nHIV aktivizem\n_START_PARAGRAPH_\nPo javnem razkritju oku\xc5\xbebe novembra 1991 je Johnson ustanovil Fundacijo Magica Johnsona za boj proti HIV, \xc4\x8deprav je kasneje raz\xc5\xa1iril cilje dobrodelne fundacije. Leta 1992 se je pridru\xc5\xbeil Dr\xc5\xbeavni komisiji za AIDS, a jo zapustil po osmih mesecih, ker naj ne bi naredila dovolj v boju proti bolezni. Bil je glavni govorec na konferenci Zdru\xc5\xbeenih narodov ob svetovnem dnevu boja proti aidsu leta 1999 in pri Zdru\xc5\xbeenih narodih deloval tudi kot glasnik miru._NEWLINE_Virus HIV se je povezoval z odvisniki od droge in homoseksualci, Johnsonove kampanje pa so opozarjale, da tveganje oku\xc5\xbebe ni omejeno le na dolo\xc4\x8dene skupine. Svoj cilje je opisal kot pomo\xc4\x8d pri izobra\xc5\xbeevanju ljudi o virusu HIV ter prepre\xc4\x8devanju diskriminacije ljudi oku\xc5\xbeenih z HIV in AIDS. Nekatere organizacije so ga kritizirale zaradi premalo poudarka na prepre\xc4\x8devanju \xc5\xa1irjenje virusa._NEWLINE_Da se njegova oku\xc5\xbeba z virusom HIV ne razvije v AIDS, Johnson dnevno jemlje kombinacijo razli\xc4\x8dnih zdravil. Sodeloval je pri ogla\xc5\xa1evanju zdravil podjetja GlaxoSmithKline in s podjetjem Abbott Laboratories pri ogla\xc5\xa1evanju boja proti aidsu med Afroameri\xc4\x8dani.\n_START_SECTION_\nKo\xc5\xa1arkarski dose\xc5\xbeki\n_START_PARAGRAPH_\nJohnson je v ligi NBA odigral 906 prvenstvenih tekem rednega dela, na katerih je dosegel 17.707 to\xc4\x8dk, 10.141 podaj in 6.559 skokov, kar pomeni v povpre\xc4\x8dju 19,5 to\xc4\x8dke, 11,2 podaje in 7,2 skoka na tekmo, po podajah na tekmo je rekorder v zgodovini lige NBA. Deli si rekord za \xc5\xa1tevilo podaj na tekmi kon\xc4\x8dnice (24), sam pa dr\xc5\xbei rekorda za \xc5\xa1tevilo podaj na tekmi finalne serije (21) in za skupno \xc5\xa1tevilo podaj v kon\xc4\x8dnici (2.346). Dr\xc5\xbei tudi rekorda za \xc5\xa1tevilo podaj na Tekmi vseh zvezd (22) in skupno \xc5\xa1tevilo podaj na Tekmah vseh zvezd (127). Vpeljal je stil ko\xc5\xa1arkarske igre hitrega ritma, imenovan\xc2\xa0\xc2\xbbShowtime\xc2\xab, ki vsebuje podaje brez pogleda v hitrih nasprotnih napadih, polaganja iz pol-razdalje ter preigravanja in mete prek glave iz rakete. Soigralec pri Lakersih Michael Cooper je dejal:\xc2\xa0\xc2\xbbVe\xc4\x8dkrat se je pripetilo, da nisem bil prepri\xc4\x8dan, kam leti Johnsonova podaja. Nato pa jo je eden od soigralcev ujel in zadel, sam pa sem si ob vra\xc4\x8danju v obrambo mislil, da je podaja morala iti skozi katerega od nasprotnih ko\xc5\xa1arkarjev.\xc2\xab Johnson je bil izreden tudi zaradi dejstva, da je igral na polo\xc5\xbeaju organizatorja kljub vi\xc5\xa1ini 206 cm, ki je sicer obi\xc4\x8dajna za krilne ko\xc5\xa1arkarje ali centre. Zdru\xc5\xbeeval je sposobnost krila, centrske igre enega proti enem in obvladovanja \xc5\xbeoge zna\xc4\x8dilne za branilce, zaradi \xc4\x8desar je bil eden najnevarnej\xc5\xa1ih ko\xc5\xa1arkarjev za dosego trojnega dvoj\xc4\x8dka vseh \xc4\x8dasov. Njegovih 138 tovrstnih dose\xc5\xbekov je drugi najbolj\xc5\xa1i rezultat v NBA za Oscarjem Robertsonom, ki jih je dosegel 181._NEWLINE_Za svoje dose\xc5\xbeke je bil Johnson leta 1996 izbran med 50 najbolj\xc5\xa1ih ko\xc5\xa1arkarjev lige NBA vseh \xc4\x8dasov in leta 2002 sprejet v Ko\xc5\xa1arkarski hram slavnih. Leta 2006 ga je \xc5\xa1portna mre\xc5\xbea ESPN razglasila za najbolj\xc5\xa1ega organizatorja lige NBA vseh \xc4\x8dasov z obrazlo\xc5\xbeitvijo:\xc2\xa0\xc2\xbbLahko bi dokazovali, da je on edini ko\xc5\xa1arkar v zgodovini lige NBA, ki je bil bolj\xc5\xa1i od Michaela Jordana\xc2\xab. Ve\xc4\x8d njegovih dose\xc5\xbekov na posameznih tekmah je bilo izbranih med najve\xc4\x8dje trenutke v ligi NBA.\n_START_SECTION_\nRivalstvo z Larryjem Birdom\n_START_PARAGRAPH_\nJohnson in Larry Bird sta bila prvi\xc4\x8d ozna\xc4\x8dena za rivala po tem, ko je Johnsonovo mo\xc5\xa1tvo Michigana premagalo Birdovo mo\xc5\xa1tvo Indiane v finalu univerzitetne lige leta 1979. Rivalstvo se je nadaljevalo tudi v ligi NBA, kjer je doseglo vrhunec med letoma 1984 in 1987, ko sta se Boston in Los Angeles trikrat zapored pomerila v finalni seriji za naslov prvaka. Johnson je tedaj razlo\xc5\xbeil, da se zanj redni del sezone deli na 80 obi\xc4\x8dajnih tekem in dve tekmi med Lakersi in Celticsi, Bird pa je priznal, da je najprej zjutraj pogledal Johnsonov strelski izkupi\xc4\x8dek iz ve\xc4\x8derne tekme._NEWLINE_Ve\xc4\x8d \xc5\xa1portnih novinarjev je pojasnjevalo privla\xc4\x8dnost rivalstva med Johnsonom in Birdom z dejstvom, da je le-to prestavljalo toliko kontrastov, kot je rivalstvo med Lakersi in Celticsi, med bli\xc5\xa1\xc4\x8dem Hollywooda ter delavskim okoljem Bostona oziroma Indiane ter med \xc4\x8drnci in belci. Rivalstvo je bilo pomembno tudi, ker je povrnilo zanimanje javnosti za ligo NBA. Pred tem se je namre\xc4\x8d desetletje spopadala z zmanj\xc5\xa1evanjem zanimanja javnosti in gledanosti tekem. Z njima pa je liga pridobila novo generacijo navija\xc4\x8dev, ki sta jih privla\xc4\x8dila bodisi tradicionalni stil igre Birda, bodisi Johnsonov sodobni slog. \xc5\xa0portni novinar Larry Schwartz iz mre\xc5\xbee ESPN je zapisal, da sta Johnson in Bird ligo NBA re\xc5\xa1ila pred bankrotom._NEWLINE_Kljub rivalstvu na parketu, pa sta Johnson in Bird leta 1984 postala dobra prijatelja med snemanjem reklame za \xc5\xa1portne copate Converse, v kateri sta prikazana kot sovra\xc5\xbenika. Johnson se je udele\xc5\xbeil slovesnosti ob Birdovi upokojitvi leta 1992 in ozna\xc4\x8dil Birda kot do\xc5\xbeivljenjskega prijatelja. Med Johnsonim sprejetjem v hram slavnih je prireditev vodil prav Bird.'